...nå vil KrF ha nye barnhageregler

HØSTBARN: Kian (f.v.), Daniel, Mats, Mathias og Sondre ble alle født etter barnehagefristen i fjor høst. Foto: Terje Bringedal

Disse barna får ikke plass i barnehagen

OPPSAL (VG) Denne gjengen risikerer å bli nesten to år før de får plass i barnehagen. Nå blir barnehageplass til høstbarn KrFs nye kampsak.

Lars M. Glomnes

29. april 2011

Artikkelen er over ni år gammel

Fordi Daniel (6 md.) er født i oktober i fjor, risikerer han å få barnehageplass først nesten ett år etter barna som ble født i august.

Mamma Kristine Røse Egelien og de fire andre mødrene i barselgruppen venter nå alle spent på hvordan fordelingen av barnehageplasser vil gå i høst.

LES OGSÅ: Foreslår å tredoble kontantstøtten

Ingen av deres sønner har nemlig rett på barnehageplass når de fyller ett år, siden de alle er født etter statens grense 1. september.

Fristen for hovedopptak til barnehagene er 31. august.

Barn som er født i september eller senere og derfor ikke vil ha fylt ett år 1. august, havner bakerst i køen.

Dermed kan de risikere å få plass i barnehagen først som nesten toåringer.

Foreldrene må da finne alternativt pass, eller være hjemme med kontantstøtte.

LYSBAKKEN: - Økt kontantstøtte er en katastrofe!

- Rar regel

Flere par med planer om å bli foreldre ser seg nødt til å planlegge svangerskap for å være omfattet av barnehagegarantien.

Kristine Egelien og barselgruppe-venninnen Marianne Lenes hadde begge i utgangspunktet et ønske om å få sine barn nummer to tidligere på året, men slik ble det ikke.

- Det fremstår jo som en fryktelig rar regel, når en tredjedel av barna tross alt blir født i den siste tredjedelen av året, sier Lenes til VG.

Egelien sier det blir både et praktisk og et økonomisk spørsmål dersom Daniel ikke får plass i høst.

- Da må en enten være hjemme lenger, belaste besteforeldre eller ringe rundt etter barnevakter. Kontantstøtten er på 3000 kroner i måneden, men det kan jo ikke sammenlignes med en jobblønn, sier Egelien.

Vil presse

Påtroppende leder i Kristelig Folkeparti, Knut Arild Hareide, vil nå presse frem en løsning på problemet.

KrF foreslår at alle foreldre skal få rett til barnehageplass hvis barnet har fylt ett år, så fremt de søker plass fire måneder i forveien.

- Skal rett til barnehageplass være reell, må vi utvide retten til å gjelde barn enten de er født 31. august eller 2. september. Ellers skaper vi mye utrygghet og gjør det vanskelig for foreldre å få hverdagen til å gå opp, sier Hareide til VG.

Han mener det ikke er reell full barnehagedekning slik regjeringen hevder før dette kan settes i gang.

Publisert: 29.04.11 kl. 13:05

Les også

Mer om Stoltenberg-regjeringen